CELEX: 32021R2192
Language: mt
Date: 2021-12-13 00:00:00
Title: Regolament ta’ Implimentazzjoni tal-Kunsill (UE) 2021/2192 tat-13 ta’ Diċembru 2021 li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja

13.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 445/1
               
            
         REGOLAMENT TA’ IMPLIMENTAZZJONI TAL-KUNSILL (UE) 2021/2192
         tat-13 ta’ Diċembru 2021
         li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2016/44 tat-18 ta’ Jannar 2016 dwar miżuri restrittivi fid-dawl tas-sitwazzjoni fil-Libja u li jħassar ir-Regolament (UE) Nru 204/2011 (1), u b’mod partikolari l-Artikolu 21(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fit-18 ta’ Jannar 2016, il-Kunsill adotta r-Regolament (UE) 2016/44.
                  
               
                     (2)
                  
                  
                     Fl-14 ta’ Ottubru 2020, il-Kunsill adotta d-Deċiżjoni ta’ Implimentazzjoni (PESK) 2020/1483 (2) u r-Regolament ta’ Implimentazzjoni tal-Kunsill (UE) 2020/1481 (3), li ddeżinjaw persuna waħda involuta f’atti li jheddu l-paċi, is-sigurtà jew l-istabbiltà tal-Libja, u li għandha rabtiet mill-qrib, inkluż finanzjarji, mal-Grupp Wagner.
                  
               
                     (3)
                  
                  
                     Fil-konklużjonijiet tiegħu tal-24 u l-25 ta’ Ġunju 2021, il-Kunsill Ewropew ikkonferma l-impenn tiegħu għall-proċess ta’ stabbilizzazzjoni tal-Libja taħt l-awspiċji tan-Nazzjonijiet Uniti, u appella għall-progress fid-djalogu politiku inklużiv definit mil-Libjani u għall-irtirar mingħajr dewmien tal-forzi barranin u tal-merċenarji kollha.
                  
               
                     (4)
                  
                  
                     Il-Kunsill jibqa’ mħasseb dwar is-sitwazzjoni fil-Libja u b’mod partikolari dwar atti li jheddu l-paċi, is-sigurtà jew l-istabbiltà tal-pajjiż.
                  
               
                     (5)
                  
                  
                     F’dan il-kuntest, jenħtieġ li persuna involuta f’tali atti tinżdied mal-lista ta’ persuni u entitajiet soġġetti għall-miżuri restrittivi li tinsab fl-Annessi III għar-Regolament (UE) 2016/44.
                  
               
                     (6)
                  
                  
                     Għalhekk l-Anness III għar-Regolament (UE) 2016/44 jenħtieġ li jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            L-Anness III għar-Regolament (UE) 2016/44 huwa emendat f’konformità mal-Anness għal dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Diċembru 2021.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  ĠU L 12, 19.1.2016, p. 1.
         
            (2)  Id-Deċiżjoni ta’ Implimentazzjoni tal-Kunsill (PESK) 2020/1483 tal-14 ta’ Ottubru 2020 li timplimenta d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja (ĠU L 341, 15.10.2020, p. 16).
         
            (3)  Ir-Regolament ta’ Implimentazzjoni tal-Kunsill (UE) 2020/1481 tal-14 ta’ Ottubru 2020 li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja (ĠU L 341, 15.10.2020, p. 7).
      
      
         
            ANNESS
            Fl-Anness III għar-Regolament (UE) 2016/44, taħt l-intestatura "A. Persuni", tinżdied l-entrata li ġejja:
            
               
                            
                        
                        
                           Isem
                        
                        
                           Informazzjoni ta’ identifikazzjoni
                        
                        
                           Raġunijiet
                        
                        
                           Data tal-elenkar
                        
                     
                           “23.
                        
                        
                           KUZNETSOV, Aleksandr (Alexander) Sergeevich
                           (Александр Сергеевич КУЗНЕЦОВ)
                        
                        
                           Pożizzjoni(jiet): Kmandant tal-Ewwel Kumpanija ta’ Attakk u Rikonjizzjoni tal-Grupp Wagner
                           Sinjal tas-sejħa: Ratibor
                           Data tat-twelid: 8 ta’ Ottubru 1977
                           Post tat-twelid: Nikolskolye, ex USSR (ex Unjoni tar-Repubbliki Soċjalisti Sovjetiċi) (issa l-Federazzjoni Russa)
                           Nazzjonalità: Russa
                           ID tal-Grupp Wagner: M-0271
                           Ġeneru: maskil
                        
                        
                           Aleksandr Sergeevich Kuznetsov jappartjeni għall-istruttura ta’ kmand tal-Grupp Wagner, entità militari privata mhux inkorporata bbażata fir-Russja. Ħa l-kmand tal-Ewwel Kumpanija ta’ Attakk u Rikonjizzjoni tal-Grupp Wagner fl-2014. Huwa ndarab f’Settembru 2019 fil-Libja waqt li kien qed jiġġieled flimkien mal-Armata għal-Liberazzjoni Nazzjonali Libjana (NLA) bħala kmandant tal-aġenti militari tal-Grupp Wagner. Permezz tal-pożizzjoni u l-azzjonijiet tiegħu, Kuznetsov huwa responsabbli għall-attivitajiet tal-Grupp Wagner li jheddu l-paċi, l-istabbiltà u s-sigurtà tal-Libja.
                        
                        
                           13.12.2021”